महतारी के सिखावल बात ना मनला के साजा
एगो गांव मे तालाब के किनारे एगो हंस रहत रहे। ओह हंस के दुगो बच्चा रहे। एगो के नाम हनी आ दुसरका के नाम मनी रहे। हंस के इ दुनो बच्चा बहुत बदमाश रहसन। लेकिन, ए दुनो में मनी जवना के नाम रहे उ ढेरे ढीठ रहे। उ आपन माई के एको कहल ना मानत रहे।
एक दिन हनी आ मनी, दुनो देखेलेसन की ठीक तालाब के बीच में कुछ खूब रंगीन फूल फुलाईल बा। ओमे कवनो फूल लाल रहे त कवनो पिअर। हनी कहले कि, हम लाल लेब त मनी कहे हम पिअर लेब।
दुनो अपने मे हारा-तुजी करत फूल लेबे चल दिहले। दुनो के तालाब मे जात देख, हनी-मनी के माई जोर से चीलाईल, कहलस – अरे ये हनी-मनी ओने मत जा’स, ओने जान के खतरा बा।
ओह दिन त दुनो अपना माई के बात मान गईले स अवरू बीच तालाब में ना गईलेसन। लेकिन मनी नावके जवन बचवा रहे ओकरा मन में फूल खाती लालच रहे, ओकर मन फूल खाती ललचल रहे।
उ दुसरका दिन चुपके से तालाब मे फूल तूरे चल देलस। ओने एगो बहेलिया पहिलही से ए इंतजार में बईठल रहे कि कब कवनो आवे की ओकरा के हम ध लिहि। जसही मनी तालाब के बीच में पहुंचल कि बहेलिया झट से ओकर गर्दन ध लेलस।
गर्दन धरात भईल कि मनी जोर-जोर से चिलाए लागल, मनी के आवाज सुन ओकर माई आ भाई दुनो दउरल अईले आ बहेलिया के अपना चोंच से मारे लगले। चोंच से मार-मार के बहेलिया के घवाही क देले।
बहेलिया आपन जान बचावे खातिर विनती करे लागल अवरू कहलस कि, अब हम केहु के ना पकड़ब हमरा के छोड़ द लोग। केहु तरे बहेलिया आपन जान बचा के तालाब में से भागल। आ येने हंस आपन दुनो बच्चा के सही सलामत लेके अपना घरे लौट आईल। ए घटना के बाद से मनी भी आपन माई के बात माने लागल।
येही से कहल जाला कि अपना से बड़ लोग के बात जरूर माने के चाही, काहें से कि अपना से उमर मे बड़ लोग के भीरी जिनगी के अनुभव भी ढेर होखेला। जेतना जिनगी जियब ओतने अनुभव ढेर होई।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva